ব্যারাকপুরে গুলি চলার ঘটনায় গ্রেপ্তার ৩

কলকাতা: ব্যারাকপুরের চিড়িয়ামোড়ে গুলিকাণ্ড (Barrackpore Shootout)। বুধবার বিকেলে ব্যারাকপুর পাইপ রোড এলাকায় আচমকা গুলিতে গুরুতর আহত হন মহম্মদ ইমদাদুল হক (২৭)। বৃহস্পতিবার গ্রেফতার ৩ দুষ্কৃতী।

বুধবার রাতে গোপন সূত্রের খবর পেয়ে সোদপুর এলাকা থেকে তিনজন দুষ্কৃতীকে গ্রেপ্তার করল ব্যারাকপুর থানার পুলিশ। ধৃত ৩ অভিযুক্তের নাম শেখ কাউসার (আরিয়ান) কুলদীপ দাস (চুহা) দীপক বাল্মিক। অভিযুক্তদের বৃহস্পতিবার ব্যারাকপুর আদালতে পাঠানো হয়েছে।

আরও পড়ুন: ব্যারাকপুরে শুট আউট, গুরুতর আহত যুবক

প্রসঙ্গত, ব্যারাকপুর সবজি মহল আবদালি বাজার এলাকায় থাকা পুরানো ইলেকট্রিক সাপ্লাইয়ে গুলি চলার ঘটনা ঘটে বুধবার বিকেলে। গুলির আওয়াজ পেয়ে স্থানীয় বাসিন্দারা পুরনো ইলেকট্রিক সাপ্লাইয়ের ভিতরে গেলে দেখতে পান মহম্মদ ইমদাদ নামের এক যুবক গুলিবিদ্ধ অবস্থায় পড়ে রয়েছে। তাকে উদ্ধার করে নিয়ে যাওয়া হয় ব্যারাকপুর বি এন বসু মহকুমা হাসপাতালে। সেখানে অবস্থার অবনতি হওয়ায় তাকে কলকাতার হাসপাতালে স্থানান্তরিত করা হয়। ঘটনার খবর পেয়ে ঘটনাস্থলে আসেন ব্যারাকপুর পুলিশ কমিশনেররেটের অতিরিক্ত উপ নগরপাল মধ্য ইন্দ্র বদন ঝা,অতিরিক্ত উপ নগরপাল ব্যারাকপুর মহম্মদ বদরুজ্জামান,টিটাগড় থানার ভারপ্রাপ্ত পুলিশ আধিকারিক তাপস কুমার নস্কর সহ বিশাল পুলিশ বাহিনী।

স্থানীয় সূত্রের খবর, ব্যারাকপুরের আবদালি বাজারের পাশেই রয়েছে বিদ্যুৎ দফতরের একটি পরিত্যক্ত বিল্ডিং। সেখানেই এদিন গুলি চালানোর ঘটনা ঘটে। পুলিশের অনুমান, পুরনো কোনও শত্রুতার জেরেই এই গুলি কাণ্ড। তবে ঘটনাস্থলের অদূরেই পুলিশ কমিশনারের অফিস। স্বভাবতই, নিরাপত্তা নিয়ে প্রশ্ন তুলছেন স্থানীয়রা।